Bilens ejer forsøgte forgæves at slukke branden med en pulverslukker, men måtte assisteres af beredskabet.

Nordjyllands Beredskab i Aalborg blev torsdag kort før middag kaldt ud til en melding om en bygningsbrand. Det viste sig dog at være en BMW, der stod i flammer ved en værkstedsbygning på Hjørringvej i Nørresundby. Bilens ejer havde netop parkeret bilen og kort været inde på værkstedet. Da han kom ud, kunne han lugte benzin. Derfor åbnede han motorhjelmen – og så brød bilen i brand. - Han fortæller os, at der måske har været en utæt benzinslange som er blevet antændt af motorvarmen, siger Rene Kærup, der er indsatsleder ved Nordjyllands Beredskab i Aalborg. Ejeren forsøgte forgæves at slukke flammerne med en pulverslukker, hvorefter brandfolkene blev tilkaldt. De fik hurtigt slukket branden og dermed sikret, at den ikke spredte sig til værkstedbygningen ved siden af.